钦定古今图书集成/明伦汇编/闺媛典/第337卷 > 《为东平薛太守进王氏瑞诗表》唐·高适
## 钦定古今图书集成/明伦汇编/闺媛典/第337卷 > 《为东平薛太守进王氏瑞诗表》唐·高适

臣某言：符瑞之兴，实由王政；歌诗之作，本自《国风》。伏
见范阳卢某母琅琊王氏，性合希彝，体于静默，精微
道本，驰骛元关。旁通天地之心，预纪休征之盛。乃于景龙二载，撰《天宝回文》诗，凡八百一十三字。循环有
数，若寒暑之递迁；应变无穷，谓阴阳之莫测。诫其子
曰：“吾没之后，尔密记之。当逢大道之朝，必遇非常之”
主，则贞图之制，便可上言，君亲之义不违，犬马之诚
斯至。臣早识其子，常与臣言，星霜屡移，书奏仍阙。以
岁月滋久，旨趣幽微，沉吟耳目之前，倏忽祯祥之后。
伏惟皇帝陛下乘道御极，至圣兴化，参日月而并明，
体乾坤而同德。梯航万里，静钦淳和之风；臣妾华彝，
尽归仁寿之域。今陛下务于道，道可“尽乎；法于天，天
实长久。”是知与道齐运，比天同休，无疆之征，乃在兹
矣；天授之美，其可替乎？章句灿然，所谓没而不朽者
也。臣某诚惶诫恐，顿首顿首。昔汉幸甘泉，且昧神君
之语；周穷辙迹，徒称王母之谣。岂若迥出名言，高悬
向像，应皇王之丕命，运宫商于景福。且夫灵芝嘉禾，
以草木之瑞；尚有颂声。方之贞图，彼未为得。特望编
之史策，列在乐章，则陛下先于天而听于人也。臣才
术浅劣，谬忝藩垣。曾彻涓尘，以答万一。恒驰北极，每
切子牟之思；遥奉南山，愿效封人之祝。